Bella Vintage: 2008
Vi ble hjemme fra fjellet, så her hos oss blir det en rolig kveld med litt kalkun og en halvredd Bella (vi satser på at litt "smøring" med frysetørket lever redder kvelden).
Lagt inn av Bella kl. 17:29 2 kommentarer:
Brr, her er det skikkelig vinter! Det lille juletreet på trappen er dekket av frost, stakkars.
Ingen fare for at islyktene smelter nå gitt!
Med influensa og kaldt vær, er det best å finne på koselige inneaktiviteter. Jeg har vært på salg på Panduro og kjøpt engler som skal males, så nå har jeg litt å kose meg med.
Etter planen skal vi til fjells i morgen, men det frister ikke så veldig. Vi får se, en liten tur må det vel bli. Pappa, som også har fått influensa, besvimte (!) i et juleselskap i går, så denne influensaen er ikke til å spøke med..! : )
ET STRÅLENDE 2009 ØNSKES DEG!
Lagt inn av Bella kl. 15:58 Ingen kommentarer:
Endelig er formen bedre, og sengen er forlatt til fordel for sofaen.. : ) Ryggen er i sjokk over å være i vertikal stilling og magen forventet visst ikke å måtte ta i mot mat igjen, au! Men nok klaging, nå går det bare en vei, hurra! Vi har gått glipp av to juleselskaper og en brunsj hos oss, så det må vi prøve å ta igjen..
Jeg har fått masse fine gaver, til nå har en ting kommet i bruk; en varmepute, ha ha! Av en god kamerat fikk jeg denne lekre flasken, sukk! Håper den tåler lang lagring, har ikke hjerte til å drikke den! (Takk søte Jonna!!)
Jeg sparer på gamle julekuler, og har noen etter Mormor og fra loppemarked. Disse tør jeg ikke ha på juletreet (og de passer ikke så godt inn heller), så de plasseres trygt i en blank vase.
ØNSKER ALLE EN FRISK & KOSELIG ROMJUL (vi skal prøve oss på et lite selskap)!
Lagt inn av Bella kl. 14:57 2 kommentarer:
Vi har hatt en koselig julaften med koselig besøk, vellykket mat og fine presanger. Et skår i gleden var at mannen ble syk i går, og at jeg "kom etter" i dag.. Nå er kl. 5.30 og jeg kunne veldig godt tenke meg å få sove litt snart!!
Host og hark; fortsatt god jul! : )
Lagt inn av Bella kl. 05:29 Ingen kommentarer:
Nå er treet pyntet og siste gave kjøpt.. Vi har hatt familien på gløgg og godis, og nå gleder vi oss til i morgen!
Kransekaken er pyntet og stablet sammen (ganske skjevt..).
Masse lys overalt må til for god stemning (og et lite plastdyr fra lekebutikken).
Et par pakker må pakkes i morgen, men de fleste har tatt plass under treet.
Og årets tre; som familien har pyntet i fellesskap (og som samboeren har felt selv).
EN FREDELIG & KOSELIG JUL TIL DEG SOM BESØKER MEG HER! : )
Lagt inn av Bella kl. 22:23 Ingen kommentarer:
Siste dag på jobb i dag, så nå har jeg tatt ferie til 5. januar, deilig! Juleforberedelsene er på ingen måte ferdige; men mye er heldigvis gjort.
Nå har jeg laget celofanposer med kaker og konfekt til tanter og onkler, pakket inn et par gaver og handlet et lass med mat.. I går fant vi (etter flere forsøk) årets juletre! Vi endte opp på en gård hvor vi fikk finne og hugge vårt eget tre, stemningsfullt og litt spennende; det begynte å bli mørkt så vi får håpe det er fint i lyset også! : )
Disse hjertene fra Plantasjen kommer som det til høyre i hvitt/keramikk; de fleste jeg kjøpte har fått en omgang med maling og glitter.
Nå må jeg en tur på SmartClub som har nattåpent (grøss, gleder meg ikke) og kjøpe siste gave og resten av maten. I morgen kommer familien og "varmer opp" til julaften; vi skal pynte tre og smake på mat og kaker..
Sviblene ble kjempe store da jeg lot dem stå i vinduet, hmm, de liker visst lys..! : )
I går vasket og skiftet vi trekk på vår hvite Ektorp, og også denne gangen revnet trekket på sofastammen.. Arg!!! Ikke IKEA sofa på oss igjen!! (vi tok det på da det enda var fuktig, noen som har tips?)
Fortsatt god førjul, kommer nok innom en tur igjen i morgen!
Lagt inn av Bella kl. 20:45 1 kommentar:
Lagt inn av Bella kl. 20:34 Ingen kommentarer:
Hurra for førjulstiden, den er så utrolig koselig! Her går det i baking og planlegging, og alt det vanlige selvfølgelig. I helgen hadde vi tidenes julebord med jobben, det var så utrolig moro, og jeg ville ikke hjem (som vanlig).
I London kjøpte jeg med denne utrolig søte timer'en som ser ut som en muffin, eneste ulempe er at den fungerer heller dårlig, ha ha ha!
I kakeboksene er det foreløpig et lass brente mandler, kysser (Farmors spesial; kransekakebiter med bringebær i midten, sååå gode), sjokoladehjerter med vindu av drops (fra kokebok kjøpt i London), nøttemarengs (fra samme bok) og et godt lass med Mozartkuler. Og dette er jo bare starten.. Farmor laget alltid julekaker til hele familen (tre barn med familie), pluss sine søsken og venner, så vi snakker storproduksjon..! Og det var ikke syv slag nei, antageligvis nærmere 14.. Nå er ikke farmor like frisk og rask lenger, så jeg har lovet å lage til pappas søsken med familie, så her skal det bakes! Jeg gjorde det i fjor også, men da var jo dagene myyyyye lenger (ha ha)!!
Og til slutt denne "yndige" lysekronen som pryder speilet på gjestetoalettet; en stygg liten sak (på størrelse med en klementin) på batteri fra Marks & Spencer, veldig morsom, synes jeg..
God aften, kakebakingen kaller! : )
Lagt inn av Bella kl. 21:34 2 kommentarer:
Puh, lasset med uinnpakkede gaver begynner å minke og jeg har kommet i gang med baking (ett slag i boks). Av en eller annen grunn begynner jeg alltid å bake sent på kvelden, som naturligvis ender med at jeg er dødstrøtt dagen etter.. Vi har hatt en ny runde med permitteringer på jobben også, men heldigvis gikk det bra denne gangen også, jeg har flaks!!
Nå begynner jeg å bli litt stressa med tanke på jul, men det er jo to hele uker igjen; senk skuldrene og pust med magen, det blir nok jul i år også! Spisebordet er fortsatt oversvømt med tingene vi kjøpte i London, og det ligger papir-poser-bånd-julebøker-blader-kort-kakepynt over alt, iiiiiik!
Kremt, -ikke la panikken ta overhånd-, i morgen skal jeg på juleverksted hos tanten min og det er alltid kjempe koselig og stemningsskapende.
Et lite bilde av en trist reinsdyr-Bella skal pryde årets julekort, hun er såååå søt! : )
Lagt inn av Bella kl. 20:11 Ingen kommentarer:
Vi har hatt en kjempe fin helg i London, vi har handlet et LASS, og måtte kjøpe en ekstra koffert og var en millimeter unna overvekt på flyet.
Nå skal gaver pakkes inn, og klesskapet sorteres før nyhetene flytter inn.
Jeg gleder meg veldig til å gi bort masse fine julegaver til jul, håper alle blir fornøyde!
Det var litt av en overgang å komme hjem natt til mandag, fra pluss i London til -10 og masse snø på Gardemoen, supert for julestemningen!
Lagt inn av Bella kl. 16:48 4 kommentarer:
I dag lette jeg gjennom julepynten etter en kontakt, og jammen fant jeg ikke en julestjerne til.. Jeg kjøpte den sikkert på salget på nyåret, hadde den vært i bruk i fjor, tror jeg at jeg hadde husket den (dette er stjerne nummer to jeg ikke husket at jeg hadde..). Nå har mannen vært i arbeid med flytting av stjerner, men nå får det være bra, for en stund i hvert fall! Ellers lager jeg rosetter til julegavene, det er jo koselig med litt "personal touch", så jeg satser på god mottakelse for mine skjeve og rare rosetter.
Jeg kløner noe veldig med denne nye bloggen, men jeg øve meg litt, og håpe at det kommer seg etterhvert.
Her har det snødd i dag, hurra!! Ha en fin kveld!
Blomsterbildet er lånt fra Chez Fifi
Lagt inn av Bella kl. 21:30 Ingen kommentarer:
Nå har Bella og jeg gått tur i et tynt lag med nysnø, utrolig koselig og pent. Jeg ville gå rundt for å kikke på nabolagets adventspynt, men i år var det heller labert. Hvor har det blitt av alle adventsstakene og lysslyngene? Om jeg husker rett, var det mye mer adventsstemning å spore i fjor, hvor har den blitt av?
Kun ett hus hadde blinkende lys i sterke farger, noen få hadde kanskje en liten stake i vinduet, eller en pent dandert lysslynge i en granbusk, men ikke på langtnær alle.
Jeg har fått opp både julestjerne, lysslynge og adventsstake, og jeg håper flere i nabolaget pynter med lys, det er jo så koselig å kikke i vinduene deres!